## La Ciutat de les Arts i les Ciències convoca per al nou curs els seus concursos dirigits a escolars

*** El Museu de les Ciències acollirà les finals d’‘Acció pel Clima’, ‘Desafiament Robot’, ‘Cristal·lització en l’Escola’ i ‘Reacciona!’ a manera de fires científiques**

Les millors idees sostenibles, robots dissenyats pels estudiants, sorprenents cristalls creats en laboratori i processos químics presentats de manera original són els desafiaments que planteja un any més la Ciutat de les Arts i les Ciències a la comunitat escolar. Les finals d’estos concursos de ciència se celebraran, a manera de fira científica, l’any que ve en el Museu de les Ciències, el 17 d’abril (‘Acció pel Clima’), el 8 de maig (‘Desafiament Robot’), el 15 de maig (‘Cristal·lització en l’Escola’) i el 22 de maig (‘Reacciona!’).

En 2026 tindrà lloc la sexta edició d’‘Acció pel Clima’ que compta amb la col·laboració de Reciclamás, Global Omnium, Avanqua i Power Electronics. Els estudiants de Primària, Secundària, Batxillerat o cicles de Formació Professional Bàsica i Grau Mitjà de tota Espanya tenen fins al 13 de febrer de 2026 per a presentar les seues idees per a la conservació i sostenibilitat del planeta.

La competició de la XIV edició de ‘Desafiament Robot’, organitzat en col·laboració amb la Universitat Politècnica de València (UPV), se celebrarà el 8 de maig i compta amb la col·laboració de Startup Valencia, Omron i Power Electronics. Eixe mateix dia se celebrarà la ‘Fira dels Invents’ de la UPV. Fins al 30 de gener es poden inscriure al concurs els equips de centres de Secundària, Batxillerat i Cicles Formatius.

La Ciutat de les Arts i les Ciències, la Universitat de València i la Universitat Jaume I col·laboren un any més en l’organització de ‘Cristal·lització en l’Escola’ dirigit a estudiants de segon cicle de Secundària i Batxillerat als qui se’ls proposa realitzar experiments de creixement de cristalls en els seus centres escolars que presentaran al jurat en el Museu de les Ciències el 15 de maig. El termini d’inscripció finalitza el pròxim 14 de gener.

Finalment, en col·laboració amb la Secció Territorial de València de la Reial Societat Espanyola de Química (RSEQ-VAL) s’ha convocat la quinzena edició del concurs ‘Reacciona!’ que busca incrementar l’apreciació pública de la química. El certamen es dirigix a estudiants de 3r i 4t de Secundària, Batxillerat i cicles formatius de Formació Professional Grau Mitjà de tota Espanya que han de presentar un material multimèdia que expose de manera didàctica i original, algun procés químic. Els grups interessats es poden inscriure fins al 19 de febrer del pròxim any.

Per a més informació es pot consultar la [pàgina web de la Ciutat de les Arts i les Ciències](https://cac.es/va/).

Fecha: 03/09/2025